《中元旧县驿夜歌 其一》
清代·梦麟

长河在南斗在北，丛树无人月深黑。破栅残扉不满百，夜昏沥酒家家哭。

独客闻之黯无色，欲见丘陇那可得。四年此节在异国，但见他人供酒食。

孤儿何曾在亲侧，灵不见我应叹息。生不能欢祭远适，父母生我亦何益。

作者简介：（1728—1758）蒙古正白旗人，西鲁特氏。字文子，号午塘。乾隆十年进士。授检讨，官至户部侍郎。曾典江南乡试，留心访求人才。享年虽短，诗已能成家。有《太谷山堂集》。